Diari Oficial de la Generalitat Valenciana


Sumari del DOGV 7989, del 28-02-2017 (2017/1556)

RESOLUCIÓ de 20 de febrer de 2017, de la Direcció General de Formació Professional i Ensenyaments de Règim Especial, pel qual es promou a la Comunitat Valenciana un procediment per a l'avaluació i acreditació de determinades unitats de competència professional, adquirides a través de l'experiencia laboral o de vies no formals de formació, dins de la família professional de serveis socioculturals i a la comunitat, per a les qualificacions professionals següents: SSC320\_2 Atenció Sociosanitària a Persones Dependents en Institucions Socials i SSC089\_2 Atenció Sociosanitària a Persones a Domicilis.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7989

Data del DOGV
:   28-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1556


Data del document
:   20-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport

RESOLUCIÓ de 20 de febrer de 2017, de la Direcció General de Formació Professional i Ensenyaments de Règim Especial, pel qual es promou a la Comunitat Valenciana un procediment per a l'avaluació i acreditació de determinades unitats de competència professional, adquirides a través de l'experiencia laboral o de vies no formals de formació, dins de la família professional de serveis socioculturals i a la comunitat, per a les qualificacions professionals següents: SSC320\_2 Atenció Sociosanitària a Persones Dependents en Institucions Socials i SSC089\_2 Atenció Sociosanitària a Persones a Domicilis. [2017/1556]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b), de la Llei orgànica 5/2002, de 19 de juny, de les qualificacions i de la Formació Professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, s'estableixen el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Respecte d'això, l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/2009 permetrà, als que desitgen cursar els ensenyaments de la Formació Professional del sistema educatiu, sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
  
Per la seua part, l'Administració laboral, en el Reial decret 34/2008, de 18 de gener, pel qual es regulen els certificats de professionalitat, estableix en l'article 8 que el certificat de professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació, així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
D'altra banda, per l'Acord de 7 d'octubre de 2015 (Resolució de 3 de novembre de 2015, de la Secretaria d'Estat de Serveis Socials i Igualtat) s'ha modificat parcialment l'Acord aprovat pel Consell Territorial de Serveis Socials i del Sistema per a l'Autonomia i Atenció a la Dependència el 27 de novembre de 2008, sobre acreditació de centres i serveis del Sistema per a l'Autonomia i Atenció a la Dependència (Resolució de 2 de desembre de 2008, de la Secretaria d'Estat de Política Social, Famílies i Atenció a la Dependència i a la Discapacitat).  
  
L'esmentat acord ratifica les qualificacions que han de complir determinades categories professionals que presten els seus serveis en centres, institucions i serveis del Sistema per a l'Autonomia i Atenció a la Dependència. Però determina que els requisits relatius a les qualificacions professionals seran exigibles a 31 de desembre de 2017, i en tot cas quan finalitzen els processos d'acreditació de l'experiència laboral que s'hagen iniciat en aquesta data. De manera que fins que finalitze aquest termini la falta d'acreditació no tindrà efectes sobre els treballadors que estiguen participant en aquests processos, o en un programa formatiu que habilite per a l'exercici d'aquestes categories professionals, ni sobre les empreses o entitats prestadores de l'atenció, ni afectarà les administracions públiques, fins a la finalització dels procediments d'acreditació, per a garantir d'aquesta manera l'estabilitat en el sector.  
  
Com a conseqüència del que s'exposa en els paràgrafs anteriors, s'ha publicat l'Ordre 17/2016, de 21 de setembre, de la Vicepresidència i Conselleria d'Igualtat i Polítiques Inclusives, per la qual es regula la formació complementària dels directors i directores, els requisits de qualificació professional i el procediment d'habilitació excepcional dels professionals de més edat i experiència, del personal dels centres i serveis del Sistema per a l'Autonomia i Atenció a la Dependència de la Comunitat Valenciana.  
I, posteriorment, s'ha publicat la Resolució de 10 d'octubre de 2016, de la Direcció General de Formació Professional i Ensenyaments de Règim Especial, de la Conselleria d'Educació, Investigació, Cultura i Esport, de la Sotssecretaria de la Vicepresidència i Conselleria d'Igualtat i Polítiques Inclusives i de la Direcció General d'Ocupació i Formació del Servei Valencià d'Ocupació i Formació, per la qual es crea a la Comunitat Valenciana un cens i es convoca les persones interessades a inscriure's en aquest cens per a la concreció de necessitats de reconeixement de la competència professional, formació i habilitació, als efectes previstos en l'Acord de 7 d'octubre de 2015, del Consell Territorial de Serveis Socials i del Sistema per a l'Autonomia i Atenció a la Dependència.  
Finalitzat el termini per a inscriure's en el cens, és procedent convocar el procediment per al reconeixement de la competència professional adquirida per experiència laboral o formació no formal per a les qualificacions previstes en la norma que regula a l'atenció a dependents.  
Aquest nou procediment de reconeixement de la competència professional adquirida per experiència laboral i/o formació no formal serà finançat pel Ministeri d'Educació, Cultura i Esports i cofinançat pel Fons Social Europeu en el marc del Programa operatiu d'ocupació, formació i educació 2014-2020.  
A la Comunitat Valenciana, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, informat el Consell Valencià de Formació Professional, en virtut de les competències de l'article 15 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquesta direcció general resol:  
  
Primer. Objecte  
Aquesta resolució té per objecte dur a terme, en l'àmbit de la Comunitat Valenciana, l'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que estableix el Reial decret 1224/2009, de 17 de juliol, i les bases que es recullen en l'annex I.  
  
  
Segon. Unitats de competència, seus i places convocades  
Les unitats de competència objecte d'avaluació i acreditació, així com les places convocades i la seu en què està previst dur a terme el procediment, estan recollides en l'annex III, amb indicació, si és el cas, dels títols de Formació Professional i certificats de professionalitat en què estan incloses.  
  
Tercer. Execució  
Es faculta el Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, per a executar o aplicar el procediment d'avaluació i acreditació objecte de la present resolució, d'acord amb les bases de la convocatòria i amb plena subjecció a les disposicions i normativa vigent en aquesta matèria.  
No obstant això, en tot el que no es preveu expressament en aquesta resolució és d'aplicació el Reial decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quart. Designació del personal assessor i avaluador  
La directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor i avaluador, degudament habilitat, que actuarà en les distintes seus per a dur a terme el procediment de reconeixement de la competència professional adquirida per experiència laboral.  
  
Cinqué. Retribucions  
El personal assessor i avaluador funcionari designat per a participar en el procediment percebrà, una vegada finalitzat, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris del personal al servei de la Generalitat Valenciana. L'import del pagament al personal assessor i components de la comissió d'avaluació quan siguen professionals o experts aliens a l'Administració serà el mateix però en concepte de prestació de serveis especials.  
  
Per a ambdues funcions, avaluació i assessorament, es determinarà, mitjançant una resolució de la directora general de Formació Professional i Ensenyaments de Règim Especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, les persones candidates admeses i el nombre de personal assessor i avaluador que participe en el procediment.  
  
Sisé. Seguiment del procediment  
El Consell Valencià de Formació Professional serà informat del desenvolupament i resultats del procediment convocat per aquesta resolució.  
  
Seté. Documentació del procés  
L'expedient del procediment, en el qual es recolliran tots els registres i resultats produïts al llarg d'aquest, serà custodiat en el centre designat com a seu.  
Les persones candidates no admeses podran retirar-ne la documentació al centre on l'hagen dipositada dos mesos després de la publicació dels llistats d'admesos definitius, i tindran el termini d'un mes per a retirar-la.  
Les persones candidates admeses que hagen participat en el procediment podran retirar-ne la documentació al centre gestor dos mesos després del lliurament de les acreditacions, i tindran un termini d'un mes per a retirar-la.  
En ambdós casos, si no s'ha retirat transcorregut el període fixat, la documentació podrà ser destruïda.  
  
Huité. Permisos individuals de formació  
Per a facilitar l'accés a aquest procediment de reconeixement de competències professionals es podran utilitzar els permisos individuals de formació, d'acord amb el que preveu l'article 21 de l'Ordre TAS/2307/2007, de 27 de juliol.  
  
Nové. Entrada en vigor i recursos  
La resolució produirà efectes des de l'endemà que es publique en el Diari Oficial de la Generalitat Valenciana.  
Contra aquesta resolució, que no posa fi a la via administrativa, la persona interessada podrà interposar un recurs d'alçada davant del secretari autonòmic d'Educació i Investigació de la Conselleria d'Educació, Investigació, Cultura i Esport, en el termini d'un mes a partir de l'endemà que es publique, de conformitat amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 20 de febrer de 2017.- La directora general de Formació Professional i Ensenyaments de Règim Especial: Marina Sánchez Costas.  
  
  
  
ANNEX I  
Bases de la convocatòria  
  
1. Requisits de participació  
Les persones que vulguen participar en el procediment hauran de complir els requisits següents:  
1. Tindre la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració.  
2. Tindre 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.   
3. Tindre experiència laboral i/o formació relacionada amb les competències professionals que es volen acreditar:  
a) En el cas d'experiència laboral. Justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2.000 hores treballades en total. I per a qualificacions de nivell I, almenys 2 anys, amb un mínim de 1.200 hores treballades en total.  
b) En el cas de formació. Justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar tinguen una duració inferior, s'hauran d'acreditar les hores establides en els esmentats mòduls. Vegeu annex III  
La justificació dels requisits de participació, així com de l'historial professional i/o formatiu, es farà a través de la documentació que s'estableix en l'annex IV.  
Les persones candidates majors de 25 anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, podran sol·licitar la inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'admissió estudiaran la documentació i determinaran si és procedent la seua inscripció definitiva  
La falta del compliment dels requisits establits comporta l'exclusió de la convocatòria.  
  
Segona. Seu per al procediment   
Aquest procediment es durà a terme en els centres que s'indiquen en l'annex III.  
  
Tercera. Places convocades  
El nombre de total de places convocades són les determinades en l'annex III.   
  
Quarta. Fases i actuacions del procediment  
El cofinançament comunitari d'aquest procediment implica el compliment de les exigències d'informació i publicitat regulades en l'annex XII del Reglament (UE) número 1303/2013.  
Aquest procediment d'avaluació i acreditació de competències professionals consta de les següents actuacions i fases:  
1. Informació i orientació: aquesta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per aquesta resolució.  
2. Preinscripció: aquesta actuació és necessària per a realitzar una distribució ajustada de les persones candidates seleccionades per seu. Es realitza de forma telemàtica basant-se en la declaració responsable de les persones candidates, que serà comprovada i contrastada en la següent actuació.  
3. Admissió i inscripció de persones candidates: en aquesta actuació es contrastarà el compliment dels requisits necessaris per a participar i la veracitat de l'autobaremació. La falsedat en les dades aportades o declarades comportarà la pèrdua dels drets a participar en aquesta convocatòria, sense perjudici del dret a reclamar davant de les llistes provisionals.  
4. Fase d'assessorament: de suport a les persones candidates en la recopilació i ordenació de les evidències necessàries que demostren el domini professional relatiu a les unitats de competència que desitja que li siguen acreditades i d'orientació sobre les possibles accions formatives que han d'efectuar a fi de millorar la seua qualificació professional.  
5. Sol·licitud d'avaluació de la competència professional: una vegada finalitzada la fase d'assessorament, la persona candidata a la vista de l'informe de l'assessor o assessora, que no és vinculant, haurà de sol·licitar les unitats de competència en què vol ser avaluat.  
6. Fase d'avaluació: de comprovació, en cada una de les unitats de competència en què s'haja inscrit la persona candidata, de la competència professional requerida en les realitzacions professionals corresponents.  
7. Assessorament final i individual sobre itineraris formatius que puguen completar un perfil professional.  
8. Fase d'acreditació i registre: es reconeixeran, acreditaran i registraran les unitats de competència posseïdes i demostrades per les persones candidates al llarg del procediment d'avaluació. El document d'acreditació serà emés per la Direcció General de Formació Professional i Ensenyaments de Règim Especial.  
  
Cinquena. Informació i orientació general  
Amb caràcter previ a l'inici del procediment de reconeixement de la competència professional, el Servei de Gestió de la Formació i Qualificació Professional, en col·laboració amb els centres designats com a seu, facilitarà informació general a les possibles persones candidates sobre el desenvolupament del procediment, de manera que les persones interessades puguen prendre una decisió sobre la seua participació en aquest.  
  
Sisena. Preinscripció i termini de presentació  
1. Preinscripció.  
Cada persona pot presentar la preinscripció únicament en les unitats de competència d'una de les dues qualificacions convocades.  
Respecte d'això és molt important tindre en consideració que la Resolució de 2 de desembre de 2008, de la Secretaria d'Estat de Política Social, Famílies i Atenció a la Dependència i a la Discapacitat, va establir:  
 Que els cuidadors i cuidadores, gericultors i gericultores o categories professionals semblants havien d'acreditar la qualificació professional d'Atenció Sociosanitària a Persones Dependents en Institucions Socials.  
 I que els qui realitzen les funcions d'assistència personal a persones amb gran dependència, previstes en l'article 19 de la Llei 39/2006, de 14 de desembre, de promoció de l'autonomia personal i atenció a les persones en situació de dependència, i els auxiliars d'ajuda a domicili havien d'acreditar la qualificació professional d'Atenció Sociosanitària a Persones al Domicili o la qualificació referida en l'apartat anterior en relació amb els cuidadors i cuidadores, gericultors i gericultores.  
  
Amb la primera qualificació professional es poden desenvolupar les funcions de les activitats professionals referides en els dos apartats anteriors. Mentre que amb la segona només es poden realitzar les funcions recollides en el segon apartat.  
Els qui desitgen participar en el procés d'acreditació hauran de presentar una instància telemàticament. Les dades que es requereixen per a sol·licitar la preinscripció figuren en l'annex II.1 d'aquesta resolució.  
A més de la instància de sol·licitud, les persones aspirants hauran d'omplir de forma obligatòria, també telemàticament i en la mateixa aplicació, el seu historial professional i formatiu, el contingut del qual apareix en l'annex II.2. Tant la sol·licitud com l'historial professional i formatiu es trobaran en la web de qualificacions professionals de la Conselleria d'Educació, Investigació, Cultura i Esport  
http://www.ceice.gva.es/va/web/cualificaciones-profesionales  
Una vegada omplits ambdós documents i remesos telemàticament, l'aspirant haurà d'imprimir-los per a conservar-los i presentar-los posteriorment si li són requerits en la fase de preinscripció junt amb la documentació acreditativa que consta en l'annex IV, davant de la comissió d'admissió de la seu que li haja sigut assignada.  
2. Termini de presentació.  
El termini de presentació de sol·licituds serà de 20 dies hàbils a comptar de l'endemà de la publicació en el Diari Oficial de la Generalitat Valenciana. En aquest còmput no s'inclouran els dissabtes, diumenges ni festius.  
  
Setena. Criteris d'ordenació  
En el cas que hi haja més sol·licituds que places s'aplicaran, a aquelles persones candidates que complisquen els requisits generals de la convocatòria, els criteris de prioritat que es detallen a continuació.   
Criteris de prioritat:  
Criteri 1r: persones candidates que estiguen inscrites en el cens convocat per la Resolució de 10 d'octubre de 2016, de la Direcció General de Formació Professional i Ensenyaments de Règim Especial, de la Conselleria d'Educació, Investigació, Cultura i Esport, de la Sotssecretaria de la Vicepresidència i Conselleria d'Igualtat i Polítiques Inclusives i de la Direcció General d'Ocupació i Formació del Servei Valencià d'Ocupació i Formació (DOGV 7904, 26.10.2016).  
Criteri 2n: residents a la Comunitat València no inclosos en el criteri primer.  
Criteri 3r: no residents a la Comunitat Valenciana.   
Dins dels criteris de prioritat anteriors les sol·licituds s'ordenaran per blocs amb la prelació que es detalla a continuació. Per això les persones candidates hauran d'optar per la participació en un sol dels blocs als efectes de barem, amb independència que òmpliguen les dades de la resta de blocs de l'historial professional i formatiu de la sol·licitud.  
  
1r. bloc: professionals amb una experiència laboral mínima relacionada amb la qualificació professional. Dins d'aquest bloc s'ordenaran les persones candidates per l'experiència laboral (assalariats o autònoms), ordenades de forma decreixent pel nombre més gran de dies acreditats per mitjà de l'informe de vida laboral o informe de la mutualitat corresponent.  
2n. bloc: personal voluntari o becari que exercisca les funcions pròpies de les unitats de competència objecte d'acreditació. Dins d'aquest bloc s'ordenaran les persones candidates per l'experiència laboral com a voluntaris ordenades de forma decreixent pel nombre més gran de dies acreditats per mitjà del document previst en l'annex IV.  
  
3r. bloc: persones que acrediten formació no formal suficient relacionada amb les unitats de competència en què es preinscriuen. Dins d'aquest bloc s'ordenaran, de forma decreixent, pel nombre més gran d'hores de formació, acreditades per mitjà dels certificats corresponents.  
  
4t. bloc: majors de 25 anys que reunint els requisits de la convocatòria d'experiència laboral i/o formativa no puguen justificar-ho amb la documentació prevista en l'annex IV. Dins d'aquest bloc s'ordenaran primer els candidats per l'experiència laboral de forma decreixent pel nombre més gran de dies declarats i a continuació les persones amb només formació no formal de forma decreixent, pel nombre més gran d'hores de formació declarades.  
En cas d'empat en algun apartat, les persones candidates s'ordenaran, de forma decreixent, per ordre d'arribada de la sol·licitud.  
  
Huitena. Criteris per a l'assignació de centre o seu i llistes de preinscrits admesos  
1. L'assignació a una seu s'efectuarà, d'acord amb:  
a) El centre o seu prioritzada.  
b) El nombre de places assignades finalment a cada seu.  
c) L'ordenació de les persones candidates derivada dels criteris de prioritat.  
Els aspirants poden triar-ne de manera prioritzada fins a un màxim de tres. És recomanable optar per almenys dos centres ja que alguna seu sense prou candidats pot ser anul·lada i en aquest cas no se'ls assignarà plaça si no s'ha optat per una segona seu, i si no s'opta per cap quedaran exclosos.  
2. Llistes provisionals de persones preinscrites admeses.  
En la web de Qualificacions Professionals de la Conselleria d'Educació, Investigació, Cultura i Esport (http://www.ceice.gva.es/va/web/cualificaciones-profesionales) es faran públiques les llistes provisionals, i s'indicaran les persones preinscrites admeses, s'assenyalarà el centre o seu adjudicada, les no admeses, que quedaran en llista d'espera i les excloses, de les quals s'assenyalarà el motiu d'exclusió.  
3. Reclamació i esmena de les llistes provisionals.  
Durant els 10 dies hàbils següents al de la publicació, les persones interessades poden reclamar o sol·licitar l'esmena d'algun error comés per la persona candidata a l'omplir la sol·licitud o l'autobarem, a través del procediment telemàtic que s'indique juntament amb la llista provisional.  
4. Llistes definitives de les persones preinscrites admeses, no admeses i de les excloses.  
El Servei de Gestió de la Formació i Qualificació Professional, rebudes les sol·licituds, corregirà, si és procedent, els errors a instància de les persones interessades en el termini màxim de 5 dies hàbils següents al de la finalització del termini de reclamació, i farà pública en la web esmentada anteriorment les llistes definitives amb les persones preinscrites admeses, amb indicació del centre o seu adjudicat, les no admeses en llista d'espera i les excloses.  
Les dades que apareguen en les llistes definitives ja no podran ser objecte de reclamació excepte en el cas que en la següent fase siguen modificades per la comissió encarregada de l'admissió.  
Al publicar les llistes definitives es convocarà les persones preinscrites admeses a una sessió informativa i d'aportació de documents, d'obligada assistència en les respectives seus.  
5. Consideració de les persones preinscrites no admeses.  
Les persones preinscrites no admeses conformen una llista d'espera i passaran a ser admeses si es generen vacants dins del període d'admissió i inscripció en el centre o seu corresponent, sempre que acrediten els mèrits al·legats en l'autobarem. Per a això, seran convocades, a través de la web, per a aportar la documentació esmentada anteriorment, per la qual cosa hauran de consultar la web regularment.  
  
Novena. Admissió i inscripció en el centre  
1. Sessió per a aportació de documents.  
a) Les persones candidates preinscrites convocades han d'assistir personalment o autoritzar alguna persona per a aportar els documents que acrediten els requisits de participació, així com el seu historial professional i formatiu.  
b) La sessió té per objecte arreplegar la documentació que cal presentar segons s'indica en l'annex IV, confrontar amb els originals les còpies presentades i en el cas de detectar l'absència d'algun document requerir a l'interessat que la presente. L'interessat ha de presentar originals o original i còpia per a confrontar si vol conservar l'original.  
  
c) Els documents a presentar podran estar redactats en qualsevol de les dues llengües oficials de la Comunitat Valenciana, si no és així s'hauran d'acompanyar de la traducció oficial en alguna d'aquestes llengües.  
d) La falta d'assistència personal o autoritzada a la sessió s'entendrà com a renúncia a la convocatòria, llevat que acredite un motiu de força major que valorarà la comissió convocant.  
2. Revisió de la documentació aportada.  
La comissió d'admissió constituïda en la seu revisarà la documentació aportada per les persones candidates.  
La falsedat en les dades aportades o declarades comportarà la pèrdua del dret a participar en aquesta convocatòria, sense perjudici de la possible reclamació a les llistes provisionals.  
Si abans de la publicació de la llista provisional d'admesos es genera alguna vacant, es procedirà segons s'ha indicat en l'apartat 8.5.  
3. Llistes provisionals de persones admeses.  
La comissió avaluadora farà pública, almenys als taulers d'anuncis del centre o seu, i l'administració en la web de Qualificacions Professionals de la Conselleria d'Educació, Investigació, Cultura i Esport, la llista provisional de persones admeses, llista d'espera i excloses amb expressió dels motius de l'exclusió.  
Les persones interessades disposaran de 5 dies hàbils, a partir de l'endemà de la publicació de les llistes provisionals, per a presentar al·legacions davant de la comissió. En aquestes al·legacions no es podran presentar documents relatius a experiències diferents de les aportades inicialment.  
4. Llistes definitives de persones admeses.  
La comissió d'admissió analitzarà les al·legacions presentades per les persones interessades i elaborarà la llista definitiva de persones admeses i excloses, que s'exposarà en els taulers d'anuncis del centre o seu, en el termini màxim de 5 dies hàbils posteriors a la finalització del termini de presentació de reclamacions. Respecte d'això les reclamacions s'entendran respostes a través de la publicació de les llistes definitives, i desestimades totes aquelles reclamacions interposades a les llistes provisionals que no s'hagen incorporat a les llistes definitives.  
  
Contra aquest acte, que no esgota la via administrativa, es podrà interposar un recurs d'alçada davant de la directora general de Formació Professional i Ensenyaments de Règim Especial, en el termini d'un mes.  
Deu. Assessorament  
a) En funció del nombre de persones candidates finalment admeses, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà els assessors o assessores adscrits per seus en aquest procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
b) L'assessorament serà obligatori i tindrà caràcter individualitzat o col·lectiu, en funció de les necessitats de les persones candidates. Per a accedir a aquesta fase cal acreditar el pagament de la taxa corresponent i presentar la sol·licitud d'inscripció en la fase d'assessorament. Ambdós documents es podran trobar en la web de Qualificacions Professionals quan es convoque a la reunió grupal d'assessorament. L'abandó o renúncia a aquesta fase per part de la persona candidata, que s'haurà de fer per escrit dirigit al coordinador de la comissió, no comporta el reintegrament de la taxa corresponent. La falta d'assistència no justificada a les reunions grupals o individuals provocarà la pèrdua de la condició de persona candidata per al procediment. Es considerarà causa justificada quan la no-assistència estiga motivada per una malaltia pròpia que impossibilite assistir, o per tindre un deure inexcusable. S'entén com a deure inexcusable de caràcter públic o personal l'obligació que incumbeix una persona l'incompliment de la qual li genera una responsabilitat d'índole penal, civil o administrativa. En aquests supòsits, s'haurà de justificar la circumstància produïda per mitjà d'un document acreditatiu. En cas de justificar l'absència, la persona assessora, en el termini de cinc dies hàbils següents a la justificació, notificarà per correu electrònic o postal a la persona candidata una nova data per a la sessió d'assessorament.  
c) Aquesta fase tindrà una duració màxima de 35 dies hàbils, no computant-se els dissabtes, diumenges ni festius. En casos excepcionals i degudament acreditats el Servei de Gestió de la Formació i Qualificació Professional podrà ampliar el termini.  
d) Començarà amb una reunió conjunta o per grups de persones candidates, en la qual l'equip d'assessors informarà sobre la dinàmica general d'assessorament, horaris, mitjans per a comunicar-se amb la persona candidata i totes aquelles qüestions que l'equip d'assessors considere d'interés per a facilitar el procediment. Per un altre costat s'arreplegarà la sol·licitud d'inscripció en la fase i el document del pagament de les taxes, o si és el cas minoració o exempció.  
e) L'assessor o l'assessora, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
f) L'assessor o assessora, atenent la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals i que considera prou justificat el seu pas a la fase següent.  
g) Si l'informe esmentat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat degudament firmat.  
h) Si l'informe és negatiu, s'indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, la persona candidata podrà decidir passar a la fase d'avaluació. En aquest cas, també es traslladarà a la comissió d'avaluació, junt amb l'informe, la documentació referida en l'apartat f).  
i) La fase d'assessorament finalitza amb l'entrega a la persona candidata de l'informe de l'assessor o assessora.  
j) Al llarg d'aquesta fase, amb ajuda de l'assessor o assessora, si és necessari, d'acord amb el Reglament 1304/2013 del Parlament i del Consell, de 17 de desembre de 2013, relatiu al Fons Social Europeu, la persona candidata haurà de facilitar la informació que permeta complir els requisits d'informació a través d'indicadors d'execució, referits al moment previ a l'inici de la seua admissió al procediment d'acreditació de competències. Sense perjuí que en el cas de ser necessari aquesta informació es demane en la fase d'avaluació a través dels avaluadors.  
  
Onze. Avaluació  
a) En funció del nombre de persones candidates finalment admeses, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà els avaluadors i avaluadores adscrits per seus en el present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/2009.  
  
b) Per a prendre part en la fase d'avaluació la persona aspirant haurà de presentar una sol·licitud en el propi centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement. L'abandó o renúncia a aquesta fase per part del candidat, que haurà de realitzar-se per escrit dirigit al president de la comissió, no comporta el reintegrament de la taxa corresponent. L'assistència a les entrevistes estructurades, contrastos directes i proves d'avaluació, individuals o col·lectives, seran de caràcter obligatori. En el cas que la persona candidata no puga assistir, haurà de justificar la seua absència en el termini dels 3 dies hàbils següents a la sessió o es considerarà que desisteix de la seua sol·licitud, circumstància que es farà constar en el seu expedient, figurant en l'acta d'avaluació, com a no presentada. Es considerarà causa justificada els casos en què la no-assistència estiga motivada per malaltia de la persona candidata que li impossibilite la seua assistència, o per succeir un deure inexcusable de caràcter públic o personal. S'entén com a deure inexcusable de caràcter públic o personal, l'obligació que incumbeix a una persona l'incompliment de la qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància succeïda per mitjà de document acreditatiu. En cas de justificar l'absència, la comissió d'avaluació en el termini de 10 dies hàbils següents a la justificació, notificarà per correu electrònic o postal a la persona candidata una nova data per a l'entrevista, contrast o prova d'avaluació. D'altra banda, durant el desenvolupament del procés d'avaluació, l'incompliment greu per part de la persona candidata de les normes de prevenció de riscos laborals que s'hagen d'aplicar en les activitats d'avaluació, podrà provocar la seua interrupció i la valoració negativa de la competència corresponent.  
  
c) Començarà amb una reunió conjunta o per grups de persones candidates, en la qual la comissió d'avaluació informarà sobre la dinàmica general de l'avaluació, horaris, mitjans per a comunicar-se amb la persona candidata, termini per al pagament de les taxes i totes aquelles qüestions que es considere d'interés per a facilitar el procediment. Aquesta fase tindrà una duració màxima de 35 dies hàbils, i no es computaran els dissabtes, diumenges ni festius. En casos excepcionals i degudament acreditats el Servei de Gestió de la Formació i Qualificació Professional podrà ampliar el termini.  
d) L'avaluació constarà de dues parts:  
 Preparació de l'avaluació.   
En aquesta part cada aspirant serà informat pel personal avaluador sobre les característiques d'aquesta fase. Així mateix, es fixaran els moments, llocs i, en la mesura que siga possible, els procediments d'avaluació; tot això serà arreplegat en un pla d'avaluació, que serà comunicat a cada candidat o candidata per part de la comissió avaluadora. Aquest pla serà elaborat tenint en compte tota la documentació aportada i generada pel candidat o candidata en la fase d'assessorament.  
  
 Desenvolupament de l'avaluació.  
En primer lloc, d'evidències indirectes, analitzant el dossier de competències presentat per la persona candidata. En el cas de decidir que no ha de passar a contrast d'evidències directes, és preceptiva almenys una entrevista estructurada amb la persona candidata i comunicar-li de manera motivada la decisió per part de la comissió d'avaluació. En el cas de decidir que per evidències indirectes un candidat té adquirides totes les unitats de competència sol·licitades, igualment serà preceptiva almenys una entrevista professional amb la persona candidata, així com la comunicació posterior al candidat de la decisió presa per part de la comissió d'avaluació.  
Posteriorment s'avaluaran les evidències directes, per a això s'utilitzaran diversos elements per a facilitar que la persona candidata puga demostrar la seua competència, com ara: el dossier individual de competències, l'entrevista personal, l'observació o simulació d'una pràctica o altres proves complementàries.  
a) L'avaluació, en cada una de les unitats de competència en què s'haja inscrit la persona candidata, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
b) L'avaluació es realitzarà analitzant l'informe de l'assessor o assessora i tota la documentació aportada per la persona candidata i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
c) S'utilitzaran els mètodes que es consideren necessaris per a comprovar el que ha explicitat la persona que presente la seua candidatura en la documentació aportada. Aquests mètodes poden ser, entre altres, l'observació del candidat en el lloc de treball, simulacions, proves estandarditzades de competència professional o entrevista professional.  
d) La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
  
e) L'avaluació es desenvoluparà seguint una planificació prèvia, en la qual constaran, almenys, les activitats i els mètodes d'avaluació, així com els llocs i les dates previstos. De cada activitat quedarà un registre firmat per la persona aspirant i l'avaluador o avaluadora.  
f) Cada avaluador o avaluadora realitzarà un informe per a la comissió d'avaluació amb la seua proposta de judici de competència.  
g) El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
h) La persona candidata avaluada serà informada dels resultats de l'avaluació i tindrà dret a reclamació davant de la comissió d'avaluació.  
  
  
Dotze. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, almenys dues d'elles funcionàries, designades per la directora general de Formació Professional i Ensenyaments de Règim Especial a proposta del Servei de Gestió de la Formació i Qualificació Professional, seguint els criteris assenyalats en la base 10.1. Una de les quals actuarà de president o presidenta i una altra de secretari o secretària, i serà requisit que siga personal al servei de l'Administració. Es garantirà, sempre que siga possible, la presència d'avaluadors tant del sector formatiu com del productiu. El seu funcionament i actuació estarà subjecte als preceptes continguts en la Llei 40/2015, d'1 d'octubre, de règim jurídic del sector públic.  
  
D'altra banda, segons el que preveu l'article 27.5 del Reial Decret 1224/2009, per a poder participar com a avaluador o avaluadora és necessari no incórrer en les circumstàncies d'abstenció previstes en l'article 23 de la Llei 40/2015, de règim jurídic del sector públic, i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.  
2. La comissió avaluadora podrà demanar la col·laboració puntual de persones expertes, la participació de les quals haurà de ser autoritzada pel Servei de Gestió de la Formació i la Qualificació Professional.  
3. En el procés d'avaluació no podran intervindre persones que hagen participat com a assessors en aquesta mateixa convocatòria.  
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada per les persones candidates i per l'informe de l'assessor. Es podrà requerir al candidat, si és necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
e) Recollir els resultats en una acta d'avaluació que junt amb tot l'expedient s'arxivarà en el mateix centre que actue de seu.   
f) Resoldre les reclamacions que puguen presentar les persones candidates durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Actuar, si és procedent, en la fase d'admissió, revisant la documentació aportada per les persones candidates admeses en la fase de preinscripció, publicant les llistes corresponents i atenent les possibles reclamacions.  
j) Una vegada informat el candidat i en el termini màxim de quatre setmanes des de l'acreditació de la competència, obtindran de les persones admeses que hagen acreditat la seua competència professional en el procediment els indicadors de resultat immediat, de conformitat amb el que disposa l'article 5 del Reglament 1304/2013, del Parlament i del Consell, de 17 de desembre de 2013, relatiu al Fons Social Europeu.  
  
k) Totes les altres vinculades a les seues funcions que li siguen assignades pel Servei de Gestió de la Formació i Qualificació Professional.  
5. Funcions del president o presidenta de la comissió:  
a) Representar i mantindre la interlocució amb el Servei de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenvolupament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
6. Funcions del secretari o secretària de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades per les persones candidates o per l'Administració.  
d) Remetre les actes d'avaluació al Servei de Gestió de la Formació i la Qualificació Professional i arxivar-ne còpia, juntament amb la resta de l'expedient del procediment, en el centre de referència.  
  
e) Formalitzar la documentació requerida als efectes de la corresponent indemnització econòmica que poguera correspondre per les actuacions de la comissió.  
f) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar el seu desenvolupament.  
c) Registrar totes les activitats d'avaluació, que seran firmades pels avaluadors i pel candidat.  
d) Proposar els juís de competència.  
e) Redactar els informes d'avaluació.  
f) Participar en el procés d'admissió i inscripció.  
  
Tretze. Resultats de l'avaluació  
1. La comissió, a partir dels informes d'avaluació i de les actuacions realitzades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.   
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.  
3. El document en què s'expressa el judici de competència serà entregat personalment al candidat a fi de garantir la necessària confidencialitat.  
  
Catorze. Reclamacions  
Contra les resolucions i els actes de tràmit de la comissió avaluadora, les persones interessades podran interposar una reclamació davant del president o presidenta, en els cinc dies hàbils següents a la comunicació. La comissió resoldrà en el termini de 5 dies hàbils.  
Contra aquest acte, que no esgota la via administrativa, es podrà interposar un recurs d'alçada davant de la directora general de Formació Professional i Ensenyaments de Règim Especial, en el termini d'un mes.  
  
Quinze. Assessorament final  
Una vegada finalitzat el procés d'avaluació la persona candidata rebrà de la comissió avaluadora un escrit en el qual es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan la persona candidata complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a la seua obtenció.  
  
Setze. Acreditació de les unitats de competència  
a) A les persones que siguen avaluades positivament els serà entregat un document oficial de l'administració competent, d'acreditació de la unitat o unitats de competència corresponents.  
b) Les unitats de competència acreditades tenen valor a tot l'Estat i seran reconegudes als efectes d'acreditació parcial acumulable per a l'obtenció del títol de formació professional o certificat de professionalitat corresponent.  
c) En tot cas l'obtenció del títol de tècnic o de tècnic superior requerirà complir els requisits d'accés previstos en els ensenyaments corresponents, segons el que preveu la Llei orgànica 2/2006, de 3 de maig, d'educació.  
d) En el termini de 6 mesos des de l'acreditació de la competència professional, l'Administració podrà sol·licitar als candidats avaluats l'actualització de les dades dels indicadors de resultat immediat demanades per la Comissió d'Avaluació, amb la finalitat de formalitzar els indicadors de resultat a llarg termini.  
  
Dèsset. Registre  
Les comissions d'avaluació traslladaran l'original de l'acta final al Servei de Gestió de la Formació i Qualificació Professional per a procedir a les acreditacions i incorporar-les al corresponent registre oficial. Guardant una còpia de l'acta amb la resta de l'expedient.   
  
Díhuit. Drets d'inscripció. Taxes  
Per a accedir a la fase d'assessorament cal abonar una taxa única i per a accedir a la fase d'avaluació cal abonar una taxa per cada unitat de competència sol·licitada.  
Les esmentades taxes es fixaran a l'empara del que disposa l'article 133 del Decret legislatiu 1/2005, pel qual s'aprova el text refós de la Llei de taxes de la Generalitat i específicament el que indica respecte d'això la Llei 16/2010, del Consell.  
Les exempcions o minoracions en l'import de les taxes seran les previstes en l'article 132 del text refós de la Llei de taxes de la Generalitat Valenciana:  
 Estan exempts del pagament de taxes els subjectes passius que es troben inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció.  
Tenen dret a una bonificació del 50 per 100 de la quota «les persones discapacitades amb un grau de minusvalidesa igual o superior al 33 per 100».  
La informació sobre l'imprés per a abonar les taxes així com la seua quantitat es facilitarà oportunament en la web de Qualificacions Professionals de la Conselleria d'Educació, Investigació, Cultura i Esport.